Eg vil takke statsråden for svaret. Det som har aktualisert denne problemstillinga, er det som skjedde like før jul, då statsråden fekk stortingsfleirtalet med på å leggje eit av dei tre distriktsretta fonda til Tromsø. Når ein då veit at det allereie er bestemt at eitt skal liggje i Namsos og eitt i Bodø, blir det berre eitt fond igjen, som skal dekkje alle distriktskommunane i Sør-Noreg. Det som svært mange fryktar, og det er den frykta eg prøver å målbere her, er at ein kanskje ikkje klarer å få ei skikkeleg oppdekking av næringslivet i heile Distrikts-Sør-Noreg. Vi veit av tidlegare erfaring frå liknande fond at ein svært stor del av investeringane skjer i fysisk nærheit til dette, og det er den bindinga eg trur vi er nøydde til å prøve å bryte litt også i dette tilfellet. Så mitt oppfølgingsspørsmål er: Kan statsråden bidra til at vi får eit litt breiare område, der desse fonda i praksis blir nettverk?